**talia suplă a clepsidrei**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

TALIA SUPLĂ A CLEPSIDREI

surprinzi perfecțiunea iernii prin

talia suplă a unei clepsidre?

parcă ar curge oase albe măcinate de vreme

în partea cealaltă a lumii

și roata asta mare de foc

pe care trosnesc toate păcatele

oamenilor

se învârte

în inversul acelor de ceasornic

nu mi-e frică de viscolul morbid

mi-e frică să nu pot ajunge acasă

să-mi îmbrățișez

pragul și copacul și câinele

mereu parcă ajung prea târziu

la tot ce îmi este mai drag

mă uit la pereții de zăpadă

ca la zidurile mânăstirii

sunt o sumedenie de sfinți înșirați

cuminți, cu ochii goi

nu-i văd pe mama și pe tata

printre ei

cred că

se țin de mână undeva

pe brațele unei cruci

de Bobotează

afară ninge cu atâta amărăciune

încât aproape că aud oamenii scrâșnindu-și

sfârșitul

între dinți